Diari Oficial de la Generalitat Valenciana


Sumari del DOGV 9995, del 28-11-2024 (2024/12683)

RESOLUCIÓ de 19 de novembre de 2024, de la Secretaria Autonòmica d'Administració Pública, per la qual es dona publicitat a l'acord singular d'adhesió al conveni tipus de col·laboració entre la Generalitat, a través de la Conselleria d'Hisenda, Economia i Administració Pública, i la Societat Valenciana Fira Alacant, SA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9995

Data del DOGV
:   28-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12269

CVE
:   FPBF-R-3682-63879

Data del document
:   19-11-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Descriptors 

:   * Societat Valenciana Fira Alacant, Sa
    * cooperació administrativa

El 21 de febrer de 2023, es va publicar en el *Boletín Oficial del Estado*  la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció (Llei 2/2023), que transposa al dret intern la Directiva (UE) 2019/1937 del Parlament Europeu i del Consell, de 23 d'octubre de 2019, relativa a la protecció de les persones que informen sobre infraccions del dret de la Unió. L'article 13 de la Llei 2/2023 establix que totes les entitats que integren el sector públic estaran obligades a disposar d'un sistema intern d'informació.

En compliment d'esta exigència, el Consell va aprovar, per un acord de 12 de maig de 2023, el Sistema Intern d'Informació de l'Administració de la Generalitat (SII-GVA). En este acord, de conformitat amb l'article 14.2 de la Llei 2/2023, es preveia que les entitats pertanyents al sector públic instrumental de la Generalitat amb menys de cinquanta treballadors podien compartir este sistema.

A este efecte, el 21 de novembre de 2023, el Consell va aprovar un conveni tipus (DOGV 9785, 09.02.24) la finalitat del qual és permetre l'adhesió per a compartir el Sistema Intern d'Informació de l'Administració de la Generalitat dels ens del sector públic instrumental de la Generalitat que figuren en les lleis anuals de pressupostos de la Generalitat i tinguen menys de cinquanta treballadors.

En atenció a este conveni tipus, després de l'oportuna tramitació, la Generalitat, a través de la Conselleria d'Hisenda, Economia i Administració Pública, i la Societat Valenciana Fira Alacant, SA, ha subscrit en data 5 d’agost de 2024, un acord singular per a formalitzar la seua adhesió i compartir el Sistema Intern d'Informació de l'Administració de la Generalitat.

I en compliment del que s'establix en la clàusula onze de l'acord singular, que ha quedat inscrit en el Registre de Convenis de la Generalitat amb el número 1004/2024, procedix la seua publicació en el *Diari Oficial de la Generalitat Valenciana*, i figura com a annex a esta resolució.

València, 19 de novembre de 2024

Emilia Selva Sacanelles

Secretaria autonòmica d’Administració Pública

ANNEX

*Acord singular d'adhesió al conveni tipus de col·laboració entre la Generalitat, a través de la Conselleria d’Hisenda, Economia i Administració Pública i la Societat Valenciana Fira Alacant, SA, amb la finalitat de formalitzar la seua adhesió i compartir el Sistema Intern d’Informació de l’Administració de la Generalitat (SII-GVA).*

Reunits

D’una part, Ruth María Merino Peña, titular de la Conselleria d’Hisenda, Economia i Administració Pública, en virtut de nomenament pel Decret 11/2023, de 19 de juliol, del president de la Generalitat, que actua en nom i representació de la Generalitat, en virtut de les facultats que li conferixen els articles 17.f i 28.g de la Llei 5/1983, de 30 de desembre, del Consell, que té facultat per a la subscripció del present conveni per un acord del Consell de data 21 de novembre de 2023.

I, d’una altra, Alejandro Morant Climent, en qualitat de director general de la Societat Valenciana Fira Alacant, SA (d'ara en avant, l'Ens), en el nom del qual actua, de conformitat amb els poders atribuïts en escriptura pública de data 22 de desembre de 2023, càrrec vigent i sense que haja variat la capacitat de l'entitat que representa a la data de la firma del present conveni.

Les parts intervenen en l’exercici de les facultats i atribucions concedides, es reconeixen mútuament capacitat i legitimació per a subscriure el present conveni, i a este efecte,

Manifesten

I. El passat 21 de febrer es va publicar en el *Boletín Oficial del Estado*  la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció (Llei 2/2023), que transposa al dret intern la Directiva (UE) 2019/1937, del Parlament Europeu i del Consell, de 23 d’octubre de 2019, relativa a la protecció de les persones que informen sobre infraccions del dret de la Unió. L’article 13 de la Llei 2/2023 establix que totes les entitats que integren el sector públic estaran obligades a disposar d’un sistema intern d’informació.

II. En compliment d’esta exigència, el Consell va aprovar, per un acord de 12 de maig de 2023, el Sistema Intern d’Informació de l’Administració de la Generalitat (SII-GVA), que està integrat per tres elements:

a) Els canals interns de recepció de la informació.

b) El procediment de gestió de les informacions.

c) El responsable del sistema intern.

El disseny del sistema obeïx a raons d’eficiència i efectivitat organitzativa, ja que té la seua base en l’adscripció al sistema dels recursos preexistents especialitzats en tasques d’investigació i control de la Inspecció General de Serveis i Inspeccions Sectorials de Sanitat, Educació i Serveis Socials que ja es troben operatius i exercixen competències en la matèria.

Per les mateixes raons, en l’acord, el Consell va designar com a òrgan col·legiat «Responsable del sistema» la comissió de coordinació dels òrgans i les unitats sectorials de control intern i inspecció, regulat en l’Orde 11/2015, de 28 de maig, de la Conselleria d’Hisenda i Administració Pública.

III. D’altra banda, l’article 14.2 de la Llei 2/2023 preveu la possibilitat de compartir mitjans en el sector públic, per a la qual cosa establix que les entitats pertanyents al sector públic amb personalitat jurídica pròpia vinculades o dependents d’òrgans de les administracions territorials, que compten amb menys de cinquanta treballadors, podran compartir amb l’administració d’adscripció el sistema intern d’informació i els recursos destinats a les investigacions i les tramitacions.

I així ho recull l’Acord del Consell de 12 de maig de 2023 esmentat, que preveu que les entitats pertanyents al sector públic instrumental de la Generalitat amb menys de cinquanta treballadors podran compartir este sistema, previ acord del seu òrgan de govern o administració.

IV. A la vista que l’Ens manifesta que el seu nombre d’empleats és inferior a cinquanta treballadors i que no disposa d’un sistema intern o canal de comunicació implantant i vigent que complisca el que preveu la disposició transitòria primera de la Llei 2/2023, per aplicació de l’article 5.1 de la Llei 2/2023, l’Ens va acordar en data 26 de juny de 2024, la seua adhesió al Sistema Intern d’Informació de l’Administració de la Generalitat (SII-GVA) per a compartir els tres elements que l’integren.

En virtut de tot el que s’ha exposat i del principi d’eficàcia i eficiència, les dues parts acorden formalitzar el present conveni d’acord amb les següents

Clàusules

*Primera. Objecte del conveni*

L’objecte d’este conveni és formalitzar la sol·licitud d’adhesió de l’Ens al Sistema Intern d’Informació de l’Administració de la Generalitat (SII-GVA) per a compartir els tres elements que l’integren, així com establir les condicions d’esta adhesió.

*Segona. Elements compartits de l’SII-GVA*

Compartir el Sistema Intern d’Informació de l’Administració de la Generalitat permet que les possibles denúncies i comunicacions relacionades amb l’Ens en l’àmbit de la Llei 2/2023 puguen realitzar-se a través dels canals de l’SII-GVA i siguen tractades pel responsable del sistema de l’SII-GVA, que desenvolupa les seues funcions de manera independent i autònoma, sense que puga rebre instruccions de cap mena en el seu exercici.

Determinades funcions atribuïdes al responsable del sistema no poden ser exercides amb exclusivitat pel responsable de l’SII-GVA, per la qual cosa, a través del present acord, es fa una distribució de responsabilitats entre este i la persona designada com a responsable de l’Ens pel seu òrgan d’administració o de govern, en funció de les obligacions respectives assignades en les clàusules tercera i quarta.

*Tercera. Obligacions de l’Ens*

1. Són obligacions de l’Ens, derivades del compliment del present conveni, les següents:

a) Designar i comunicar al responsable de l’SII-GVA una persona, d’entre el seu personal, com a responsable de l’Ens, en el termini de cinc dies naturals des de la signatura del conveni. De la mateixa manera, en el termini de 5 dies naturals des que es produïsquen les situacions, haurà de comunicar el seu cessament i causa i la identificació de la nova persona designada.

b) Comunicar al responsable de l’SII-GVA la variació del nombre de treballadors quan signifique excedir quaranta-nou treballadors.

c) Facilitar els mitjans i recursos necessaris perquè el responsable de l’Ens puga complir amb les següents obligacions sense ingerència en les seues funcions:

– Publicar en la pàgina web d’inici de l’Ens (i també en la intranet, si en té) un enllaç d’accés a l’SII-GVA i els seus canals, diferenciat dels canals externs, a través del qual poden presentar-se denúncies i comunicacions sobre accions o omissions relacionades amb l’activitat de l’Ens que pogueren ser infraccions del dret de la Unió Europea, infraccions penals o administratives greus o molt greus, conegudes en una relació laboral o professional amb l’Ens. L’enllaç haurà d’incloure’s en la web en el termini d’un mes des de la publicació del present conveni singular en el DOGV.

– Complir amb les instruccions que en matèria de difusió establisca el responsable de l’SII-GVA, així com col·laborar, en cas que li ho requerisca el responsable de l’SII-GVA.

– Comunicar almenys una vegada a l’any al personal empleat públic de l’Ens, d’una banda, l’existència dels canals de denúncia i comunicacions inclosos en el Sistema Intern d’Informació al qual l’Ens s’adherix i, per una altra, l’obligació de remetre directament i immediatament al responsable de l’SII-GVA les denúncies o comunicacions que reben fora d’estos canals, guardant la deguda confidencialitat.

El responsable designat per l’Ens tindrà la mateixa obligació de remetre directament i immediatament al responsable de l’SII-GVA les denúncies o comunicacions que obtinga o de les quals tinga coneixement.

*Quarta. Obligacions de la Generalitat*

1. Són obligacions de la Generalitat derivades del compliment del present conveni:

a) Permetre que les possibles denúncies i comunicacions relacionades amb l’Ens en l’àmbit de la Llei 2/2023 puguen presentar-se, a través dels canals de l’SII-GVA, per les següents persones físiques que hagen conegut la informació en un context laboral o professional amb l’Ens:

–Persones que tinguen la condició d’empleades.

– Persones que treballen per a o sota la supervisió i la direcció de contractistes, subcontractistes i proveïdors.

– Persones que comuniquen informació sobre infraccions obtinguda en el marc d’una relació laboral o estatutària ja finalitzada, voluntaris/àries, becaris/àries, treballadors/ores en períodes de formació, així com a aquelles la relació laboral de les quals encara no haja començat, en els casos en què la informació sobre infraccions haja sigut obtinguda durant el procés de selecció.

b) Rebre i gestionar denúncies i comunicacions rebudes a què es referix la lletra a anterior en els termes que preveu l’SII-GVA.

c) Comunicar a la persona designada com a responsable de l’Ens les recomanacions de les investigacions que es realitzen, complint les mesures de confidencialitat que preveu l’SII-GVA.

d) Comunicar el present acord i la persona designada com a responsable de l’Ens a l’autoritat independent de protecció de l’informant o, si és el cas, a l’autoritat competent de la Comunitat Valenciana.

*Quinta. Vigència del conveni*

La vigència inicial d’este conveni serà de quatre anys a comptar de la data de la seua publicació en el DOGV.

Abans de la finalització, les parts signants podran acordar la pròrroga per un període d’un any i, com a màxim, fins a quatre anys addicionals.

*Sisena. Modificació del conveni*

La modificació del present conveni únicament requerirà un acord exprés de les parts signants quan no implique modificació o contradicció del conveni tipus del qual porta causa.

Si implicara modificació o contradicció amb el conveni tipus, amb caràcter previ a formalitzar l’acord de les parts, s’haurà de fer la modificació del conveni tipus, que requerirà aprovació prèvia del Consell en els mateixos termes i seguint la tramitació prevista per a l’aprovació inicial del conveni tipus, i implicarà l’adaptació o modificació dels respectius convenis singulars d’adhesió al conveni tipus.

*Setena. Resolució del conveni*

El present conveni podrà ser resolt per les causes que preveu l’article 51.2 de la Llei 40/2015, d’1 d’octubre, de règim jurídic del sector públic.

També serà causa de resolució del conveni la comunicació de l’Ens del fet que ha assolit o superat la xifra de cinquanta treballadors que preveu l’article 14.3 de la Llei 2/2023 o, si és el cas, la xifra màxima que puga establir-se en la normativa aplicable.

L’eventual resolució del conveni no afectarà el tractament dins del Sistema Intern d’Informació de l’Administració de la Generalitat de les denúncies i comunicacions presentades durant la seua vigència, que queden dins de la protecció de la confidencialitat de l’SII-GVA.

*Huitena. Seguiment i control*

El seguiment, la vigilància i el control de l’execució del conveni i dels compromisos adquirits en este, que establix l’article 49.f de la Llei 40/2015, d’1 d’octubre, de règim jurídic del sector públic, així com la resolució dels problemes d’interpretació i compliment que puguen plantejar-se respecte del conveni, s’efectuarà per la persona que ocupe el lloc d’inspector/a general de serveis, en el qual s’han delegat les facultats d’administració, gestió i supervisió del sistema intern, tenint en compte les competències de la Inspecció General de Serveis en matèria de coordinació dels òrgans i les unitats administratives d’inspecció i control intern sectorials, de conformitat amb el que preveu l’article 11.2 de la Llei 22/2018.

*Novena. Jurisdicció competent*

Les qüestions litigioses a les quals pogueren donar lloc la interpretació, la modificació, els efectes o la resolució del contingut del present conveni se sotmetran a la jurisdicció contenciosa administrativa, de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa.

*Desena. Clàusula de no despesa*

L’aplicació i execució d’este conveni, incloent-hi a l’efecte tots els actes jurídics que pogueren dictar-se en la seua execució i desplegament, no podrà suposar obligacions econòmiques per a la Generalitat i, en tot cas, s’atendran amb els seus mitjans personals i materials.

*Onzena. Publicació*

A més de la publicitat en el DOGV del conveni tipus, haurà de publicar-se en el DOGV el text íntegre del conveni singular d’adhesió subscrit, una vegada inscrit en el Registre de convenis.

D’acord amb el que disposen els articles 12 i 21 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, el text íntegre d’este conveni es publicarà en el portal de transparència de la Generalitat, Gva Oberta i en la pàgina web d’inici de l’Ens, juntament amb l’enllaç a l’SII-GVA.

I, en prova de conformitat amb tot l’esmentat anteriorment, signen electrònicament el present conveni en la data indicada en la signatura electrònica.

Per la Conselleria d’Hisenda, Economia i Administració Pública, la consellera d’Hisenda, Economia i Administració Pública, el 5 d’agost de 2024.

Per la Societat Valenciana Fira Alacant, SA, el director general de la Societat Valenciana Fira Alacant, SA, el 31 de juliol de 2024.